Lojing

Tanah Tinggi Lojing merupakan kawasan pedalaman dan juga jajahan kecil yang terletak di negeri Kelantan. Puncak Lojing terletak pada 2000 meter dari aras laut. Tanah Tinggi Lojing boleh dihubungi melalui Gua Musang, Kelantan dan dari Cameron Highlands, Pahang. Pada 5 Ogos 2010 bersamaan 24 Syaaban 1431H, Pemangku Raja Kelantan, Sultan Muhammad V telah merasmikan Jajahan Kecil Lojing di Kampung Penangau, Lojing.

Nama Lojing dipercayai dari perkataan 'logging' yang bermaksud pembalakan, aktiviti yang paling banyak dilakukan di kawasan tanah tinggi Lojing. Perkampungan orang Asli di Tanah Tinggi Lojing ialah Pos Brooke. 

Kerajaan Barisan Nasional di Kelantan era Menteri Besar Kelantan, Tan Sri Mohamed Yaacob telah meluluskan 4,978.98 hektar tanah dengan tempoh pajakan selama 99 tahun mulai 18 Disember 1985. Antara pemaju yang menerima tanah anugerah ini ialah YAKIN, PKINK, KADA, Multi System dan Jasa Benar .

Dari tahun 1990 hingga tahun 2007, kerajaan negeri Kelantan telah ditadbir oleh kerajaan PAS pimpinan Datuk Nik Abdul Aziz Nik Mat. Kerajaan PAS Kelantan telah memberi lesen pembalakan dan pertanian kepada 22 buah syarikat swasta untuk memajukan Tanah Tinggi Lojing. Pembalakan dan pertanian merupakan sumber kewangan utama kerajaan negeri PAS Kelantan sebagaimana aturan Perlembagaan Persekutuan. 

Air Kelantan Sdn Bhd (AKSB) telah diberikan projek membaikpulih infrastruktur sistem bekalan air di Kelantan bernilai RM950 juta. Air Kelantan Sdn Bhd (AKSB) merupakan anak syarikat kerajaan negeri PAS Kelantan. Infrastruktur bekalan air ini melibatkan Tanah Tinggi Lojing.  Pengurusan bekalan air tertakluk di bawah pentadbiran negeri sebagaimana aturan Perlembagaan Persekutuan.

Pengistiharan Lojing sebagai jajahan baharu
Kerajaan Kelantan mempunyai satu lagi jajahan baru di kawasan Selatan negeri yang dikenali sebagai Jajahan Kecil Lojing. Pengistiharan jajahan baru tersebut telah disempurnakan oleh Pemangku Raja Kelantan, Tengku Muhammad Faris Petra pada 5 Ogos 2010 bersamaan 24 Syaaban 1431H.

Turut hadir Tengku Bendahara Kelantan Tengku Muhammad Faiz Petra, Menteri Besar Kelantan Tuan Guru Datuk Nik Abdul Aziz Nik Mat dan pembesar negeri serta pegawai Jabatan Persekutuan dan Negeri.
Dengan keluasan 181,700 hektar, Lojing dapat dijadikan satu jajahan yang berasaskan ekonomi pertanian dan dapat dimajukan sebagai kawasan pelancongan.

Kawasan Jajahan Kecil Lojing meliputi tiga daerah iaitu Betis, Hau dan Sigar yang keseluruhannya mempunyai 5,613 penduduk. Di majlis tersebut juga Pemangku Raja telah berkenan meletak batu asas pembinaan masjid Keputeraan yang  pertama di Jajahan Lojing.

Masjid tersebut akan dibina di tapak seluas lebih 10 ekar akan dilengkapi dengan kemudahan tempat letak kereta dan gerai jualan hasil pertanian yang dihasilkan di Lojing.

Pembalakan haram di Lojing
Sultan Kelantan, Tuanku Sultan Ismail Petra tidak berpuas hati dengan aktiviti pembalakan haram yang disyaki dilakukan oleh 22 syarikat yang kebanyakannya milik warganegara asing yang bersepakat dengan orang-orang tempatan. Pembalakan haram akan menjejaskan kualiti alam sekitar kerana sungai akan tercemar dan air sungai menjadi keruh. 

Kementerian Alam Sekitar dan Sumber Asli Malaysia dan Penilaian Alam Sekitar (EIA) telah membuat penyiasatan dan penilaian berhubung pembalakan haram di Lojing. Dato' Sazmi Miah mahu pihak terlibat dikenakan tindakan.  18 syarikat telah didakwa mengikut Akta Kualiti Alam Sekitar 1974 dan disabitkan kesalahan dengan didenda sehingga RM100,000 dan penjara selama lima tahun.

Laporan Jabatan Alam Sekitar berhubung Tanah Tinggi Lojing mendapati:
 6 projek EIA milik syarikat All Green mendapat kelulusan EIA
 2 projek pertanian milik PKINK mendapat kelulusan EIA
 2 projek milik Jabatan Pertania
 7 projek tidak perlu kelulusan EIA  iaitu penanaman bunga dan sayur-sayuran oleh Theme Industries Sdn Bhd,  projek sayur oleh Venue Vision, projek pembangunan pertanian bagi penanaman cendawan dan bunga, projek pembangunan sayur-sayuran oleh Multi System Sdn Bhd dan Projek Yakin Tea Sdn Bhd bagi tanaman teh, sayur-sayuran dan bunga.
 Projek Pusat Latihan Atlit oleh Majlis Sukan Negara ditolak oleh EIA kerana laporannya tidak lengkap dan memuaskan.
 Projek kemajuan rekreasi YAKIN-KPA ditolak EIA
 Projek KADA diluluskan oleh EIA.
 Projek pertanian oleh Liquid Gold Sdn Bhd dijalankan tanpa kelulusan EIA.
 Projek pertanian oleh Layar Abadi ditolak kerana EIA kurang memuaskan.

Jabatan Alam Sekitar mendapati pemusnahan alam sekitar di Lojing  disebabkan oleh aktiviti pembalakan dan pembukaan tanah tanpa kawalan oleh penanam sayur tidak berlesen yang kebanyakannya adalah milik warganegara asing. Setiausaha Parlimen Kementerian Sumber Asli Dan alam Sekitar, Dato' Sazmi Miah menjelaskan JAS tidak ada kuasa mengambil tindakan berhubung penerokaan tanah di Tanah Tinggi Lojing kerana masalah undang-undang antara kerajaan negeri dan kerajaan persekutuan. Lojing juga tidak diwartakan sebagai tanah tinggi. Kebanyakan tanah seluas 8000 hektar di Lojing merupakan hak milik persendirian.

Penghutanan Tanah Tinggi Lojing

Syarikat Telemont Group telah diberi kontrak untuk menjalankan aktiviti penghutanan semula dan biotet intregrasi di kawasan Lojing semenjak tahun 2002. Sehingga tahun 2007 syarikat Telemont ini telah menanam 3,380,000 batang pokok jati, 600,000  batang pokok mahogani dan  1,400,000 batang pokok karas di kawasan seluas 900 hektar. Pengarah Telemont Group ialah Datuk Peter Khoo Tai Chong. Program penghutanan semula pokok ini mendapat kerjasama dan penyeliaan dari Institut Penyelidikan Perhutanan Malaysia (FRIM) di Kepong, Selangor. Lebih 20 juta batang pokok telah ditanam di kawasan Lojing dalam tempoh 4 tahun.

Pada tahun 2007, Syarikat Telemont Group dengan kerjasama Lembaga Industri Perkayuan Malaysia dan Forest Plantation Sdn Bhd telah menanam pokok getah yang juga menyumbang kepada ekonomi tempatan. Aktiviti penghutanan semula giat dilakukan pada aras 500 m dan 300 m dari aras laut.

Rujukan

Pautan luar 
 http://www.bharian.com.my/articles/LojingdiisytiharjajahankecilKelantan/Article/

Daerah di Kelantan
Kelantan
Pembalakan